苏轼
寄邓道士（并引）
罗浮山有野人，相传葛稚川之隶也。
邓道士守安，山中有道者也，尝于庵前见其足迹长二尺许。
绍圣二年正月十日，予偶读韦苏州《寄全椒山中道士》诗云：今朝郡斋冷，忽念山中客。
涧底束荆薪，归来煮白石。
遥持一樽酒，远慰风雨夕。
落叶满空山，何处寻行迹。
乃以酒一壶，仍依苏州韵作诗寄之云。
一杯罗浮春，远饷采薇客。
遥知独酌罢，醉卧松下石。
幽人不可见，清啸闻月夕，聊戏庵中人，空飞本无迹。